section_heading: Definicija telemita
paragraph_text: U temeljnom smislu telemit je bilo koja osoba koja ili izvršava svoju volju – prema Crowleyjevoj zamisli riječ je o istinskoj ili čistoj volji, a ne o "uobičajenoj" volji ega – ili pokušava otkriti i izvršiti tu volju. Prema toj predodžbi telemitom se može nazvati svaku individuu koja otkrije i izvršava svoju istinsku volju ili namjerava otkriti i izvršiti je, bilo svjesno ili nesvjesno i bilo da se pridržava Theleme na način kako ju je opisao Crowley ili ne. Primjerice, u sustavu telemičkog mističkog reda A∴A∴ Lao Ce, Buda i Muhamed smatraju se individuama koje su duhovnim postignućima postale magovi ili ipsissimi iako prethode razvoju Theleme; u kabalističkom smislu to znači da su dostigli barem razinu maga, odnosno da se nalaze na razini Hohma na Drvetu života; postati ipsissimus ekvivalent je dolasku na razinu pod imenom Keter, što bi značilo postizanje istinske volje.